הרב יצחק שילת

ב"ה

לבוגרינו וידידינו היקרים, ה' עליהם יחיו.

עומדים אנו בפתחה של שנה חדשה. נסיון שתי השנים האחרונות לימדנו את מה שבעצם אנו אמורים לדעת תמיד, ש"היום הרת עולם" הוא בבחינת הריון, וצריך להתפלל שהלידה תהיה מוצלחת, והוולד יגדל בבריאות ובשמחה. בישיבות, השנה החדשה מתחילה בראש חודש אלול, וברוך ה' גם בישיבתנו החלו הלימודים בעוז ובעוצמה. 76 תלמידים כן ירבו הצטרפו לשיעור א' החדש, האווירה בבית המדרש מרוממת, וכולנו תפילה ותקוה שהשנה הבאה עלינו לטובה תהיה שנת בריאות, ביטחון ועלייה רוחנית. מכל מקום אנו, תלמידי ומורי ישיבות ההסדר, מוכנים בעזרת ה' לכל אחריות שתידרש, בעד עמנו ובעד ערי א-להינו, ובעד בנין התורה בישראל.

בין הדברים שהישיבה שוקדת עליהם בימים אלה הוא שדרוג משמעותי של אתר האינטרנט של הישיבה, בעיקר לטובת בוגרינו, ידידינו וכל מבקשי תורה, אשר יוכלו ליהנות ממגוון רחב של שיעורים וחמרים, הן אלה הניתנים בישיבה, והן אלה שיהיו ייעודיים לקהל הרחב. אנו שומעים מצדדים שונים על כך שדברה של הישיבה צריך להישמע ביתר שאת, ובכוונתו בעזרת ה' להיענות לאתגר זה.

שנה טובה ומבורכת

כתיבה וחתימה טובה

יצחק שילת

--------------------------------------------

ותכירהו לעמוד לפניך // הרב חיים סבתו

בוגרים וידידים אהובים

"אתה הבדלת אנוש מראש, ותכירהו לעמוד לפניך". זו הפתיחה לתחינה המיוחדת שתיקנו לנו חכמים לומר בתפילה החותמת את היום הקדוש, תחינה העומדת במרכזה של תפילת נעילה. מדוע ביקשו מסדרי התפילה שמשפט זה הוא שניקח עימנו מהיום האדיר שבימי שנה?

מה ביאורו של ביטוי זה?

האדם נברא בששת ימי המעשה עם כל הברואים אבל הבורא הבדילו מהם. מה הוא הדבר המייחד את האדם, העושה אותו למה שהנהו, הקובע את מקומו בסולם המציאות?

התשובה של תפילת נעילה לשאלת ייחודיותו של האדם הינה: "ותכירהו לעמוד לפניך". העמידה הזקופה של האדם היא ציון חיצוני להבדלתו מבעלי החיים, אבל מה מהותה הפנימי של עמידה זו? במה ניכר האדם? בעמידתו לפני ה'!

מה פשרה של עמידה זו לפני ה'? התורה העידה שהאדם נברא בצלם אלוקים. ובזה ייחודו מכל הנבראים. ואם כן: "אתה הבדלת אנוש מראש", בהיותו צלם אלוקים בעל הכרה ותבונה, ובזה: "ותכירהו לעמוד לפניך".

ואפשר גם שהביטוי "אתה הבדלת אנוש מראש" מכוון לבחירה החופשית שזכה בה האדם. שהרי כל הנבראים ואף המלאכים נבראו לעשות רצון קונם, ואין להם בחירה חופשית. יחיד הוא האדם שבידו הבחירה אם למלא את חובתו אם לאו. "ותכירהו **לעמוד** לפניך", בזה הוא ניכר, שהוא עומד מעצמו לפני הבורא. וכך מצינו בספורנו (בראשית א, כו): "'נעשה אדם בצלמנו כדמותנו', בקצת ידמה האדם לא-ל יתברך הפועל בבחירה. אמנם בחירת הא-ל יתברך היא לעולם בידו, לא כן הבחירה האנושית". והמשך חכמה (בראשית) כותב: "הצלם האלוקי הוא הבחירה החופשית. בלתי טבע המכריח, מרצון ושכל חופשי וזהו 'נעשה אדם בצלמנו', נניח מקום לבחירת האדם שלא יהיה מוכרח במפעליו ומחויב במחשבותיו. ויהיה בחירי חפשי לעשותו רק כאשר יחפוץ בהם".

גם הרמב"ם מדגיש שהאדם נבדל מכל הנבראים בכוח הבחירה שלו. וכך כותב הרמב"ם בהלכות תשובה על הבחירה: "עיקר גדול הוא, והוא עמוד התורה והמצוה... הוא שכתוב בתורה, הן האדם היה כאחד ממנו לדעת טוב ורע, כלומר הן מין זה של האדם היה **יחיד בעולם ואין מין שני דומה לו בזה העניין** שיהא הוא מעצמו בדעתו ובמחשבתו יודע הטוב והרע ועושה כל מה שהוא חפץ ואין מי שיעכב בידו מלעשות הטוב או הרע" (הל' תשובה פ"ה ה"א). בכוח הבחירה האדם עומד לפני ה'.

דרך אחרת להבנת הביטוי "לעמוד לפניך" ניתן ללמוד מן הרמב"ן. הרמב"ן בפירושו לתורה מבאר את טענת קין על עונשו. קין טוען: "גדול עווני מנשוא, הן גרשת אותי מעל פני האדמה ומפניך אסתר, והייתי נע ונד בארץ". וכתב הרמב"ן: "ומפניך אסתר – כי לא אוכל לעמוד לפניך להתפלל".

מכאן שלדעתו, הזכות לעמוד לפני ה' פירושה: הזכות לעמוד לפניו בתפילה. קין נענש על ששפך דמי אחיו, שיהא נע ונד וייסתר מפני ה', כלומר שלא יוכל לעמוד לפניו בתפילה. וכן מצינו בנביאים שתפילתם של שופכי דמים אינה נשמעת: "גַּם כִּי תַרְבּוּ תְפִלָּה אֵינֶנִּי שֹׁמֵע, יְדֵיכֶם דָּמִים מָלֵאוּ" (ישעיהו א, טו).

על פי זה, הבורא הבדיל את האדם מכל הברואים בכך שהעניק לו את הזכות לעמוד לפניו בתפילה.

פתחנו בכך שהאדם ניכר בעמידתו הזקופה, העצמאית. ומבאר הרב קוק בזה את דברי הגמרא בברכות (יב, א): "המתפלל, כשהוא כורע - כורע בברוך, וכשהוא זוקף - זוקף בשם. אמר שמואל: מאי טעמא דרב? דכתיב: 'ה' זוקף כפופים' (תהלים קמו). מתיבי: 'מפני שמי נחת הוא' (מלאכי ב')! מי כתיב בשמי? מפני שמי כתיב". וכך נפסקה ההלכה שיש לכרוע ולכפוף באמירת המילים: "ברוך אתה", אבל כשמזכירים את ה' יש לזקוף. ומסביר הרב: בתהליך עבודת ה' נחוץ לכפוף את הכוחות ולשעבד אותם לה', אך אין זה אלא שלב בדרך העבודה; מטרת העבודה שהאדם ילך זקוף, ועם כל כוחותיו יעבוד את ה' בלא צורך לכפוף אף אחד מהם: "אשגבהו כי ידע שמי".

וכן פירש רש"י את הברכה להולכים בחוקות ה': "ואולך אתכם קוממיות – בקומה זקופה".

ולפי זה ביאור התחינה הוא: "אתה הבדלת אנוש מראש, ותכירהו לעמוד לפניך", מיוחד הוא האדם שהבחירה בידו, והוא מכוח עצמו ובחירתו מחליט לעמוד לפני ה' זקוף עם כל כוחותיו ולהמליכו עליו, ובזה נבדל הוא מכל הברואים כולם.

נמצינו למדים שהתחינה המיוחדת לנעילת היום הקדוש היא ההכרה העצמית שלנו בייחודיותו של האדם.

בצלם אלוקים שבו – בתבונתו, בבחירתו החופשית ובכוח התפילה שבו - בהם נבדל אנוש מראש ובהם עומד הוא לפני ה'.

בוגרים וידידים יקרים, ברכות מבית הישיבה הממשיכה בשנתה הארבעים וחמש ביתר שאת ויתר עוז את המשימה שנטלה לעצמה במדבר אדומים – לגדל תלמידי חכמים מובהקים באור תורת ארץ ישראל. ובית המדרש יימלא בתורה של בנים יקרים המתמסרים בהתמדה, עולים ומתעלים בעבודת ה'. אלול נפתח בתנופה רבה עם מחזור מצוין גדול שהצטרף אלינו וכבר שקוע ראשו ורובו בתורה. הלב מתרונן למראה המחזה של בית מדרש מלא הלומד עם כל המגבלות המוטלות עליו שנשמרות בקפדנות יתירה.

מוטל עלינו מן השמיים להקים את עמוד התורה ולרומם את רוח העם, להחיות שפלים, לרפא נשברים, לעורר את הרוח הפנימית הנפלאה שתבקיע אור חדש על הציבוריות הישראלית. רק עמל חינוך מסור ומתמיד לתורת אמת ומידות יקרות יכול להפיח רוח חדשה זו.

יסייע ה' בידינו לקדש שם שמיים וירפא את עולמו ויחדש ימינו לימים טובים ושמחים.

ויהי רצון וניפגש יחדיו בקרוב

באהבה רבה

חיים סבתו

--------------------------------------------

**עבודת הימים הנוראים - בשמחה**

// הרב אברהם וולפסון

***לתקופת השנה***

***אתגר הקורונה***

במאמצים קשים ועמל רב זכינו ללמוד ברציפות בישיבה במשך כל שנת הקורונה למרות כל האתגרים, ולהגיע להישגים מצוינים בשקידה, בעמקות ובדיבוק חברים. פעלנו תחת הנחיות קפדניות ביותר, וזכינו שאנו בין המוסדות הישיבתיים הבודדים שלא היתה בהם הדבקה בכל התקופה. הישג מצוין ונדיר. הצוות המשיך להוביל באופן מקצועי את הישיבה במהלך כל השנה המאתגרת הזו, תוך השקעת מאמצים גדולים לאפשר מרקם חיים ישיבתי בריא. ברצוננו לציין בסיפוק רב, שהתלמידים עמדו במשימה מעל ומעבר. היתה הרגשה לא רק של שותפות מלאה באחריות, אלא אף של התלהבות והתרוממות רוח. היה יותר דיבוק חברים בתוך כל שיעור, יותר רצון לנצל את הזמן ולהשיג הישגים לימודיים, יותר השתתפות בכל הפעילויות של הישיבה. בזכות הרצינות של התלמידים והמסירות של הר"מים, במשך כל התקופה של קרוב לשנה, הלימודים בישיבה נמשכו כסדרם ללא חריגים.

השקענו מאות אלפי שקלים בפתרונות קורונה, במחיצות, בהגשת המזון, בהסעות, בשדרוג כל תשתיות השידור הדיגיטאלי, בבדיקות ובחיסונים. אבל שכרנו מן השמים, שהיתה שנת לימוד נפלאה.

**טוב להודות לה'**. תכף להגעת החיסונים התחסנו כל אנשי הצוות, וכשניתן היה לחסן את התלמידים – גם התלמידים התחסנו. **כיום כ 100% של תלמידי הישיבה הם בעלי תו ירוק**. במהלך זמן קיץ חזרנו להתנהל במבנה ישיבתי נורמלי, ובימי אלול הללו אנו תפילה לרבונו של עולם שיסיר את המשך המגפה מעל עמו ומעל כל האנושות.

***לכבוד מו"ר הרב רבינוביץ זצ"ל***

**ימי עיון ואירועים שנתיים לזכר הרב**

במהלך השנה החולפת הישיבה קיימה סדרת ימי עיון לבוגרים ולציבור הרחב לזכרו של מו"ר ראש הישיבה הרב נחום אליעזר רבינוביץ זצ"ל. למרות ההמתנה והציפייה הארוכה לימי עיון חיים, נאלצנו לצערנו לקיים את ימי העיון באמצעים מקוונים.

יום העיון הראשון 'אורי וישעי' עסק בענייני התשובה ובפירוש יד פשוטה להלכות תשובה.

יום העיון השני התקיים בחנוכה ועסק בסוגיות תורה ומדע שכה אפיינו את דרכו של הרב. יום העיון היה מורכב משלושה חלקים:

* שיעורים בסוגיות מדעיות הלכתיות: האם חייבים להתחסן נגד קורונה - הרב אלישע אבינר / מתי סומכים על קביעות מדעיות ומתי לא?עיון בדרכו של הרב - הרב צבי הבר / התפתחות ההלכה בראי הפילוסופיה של המדע – ד"ר אריאל פורסטנברג (מחזור י"ב)
* היבטים אמוניים במתמטיקה - ראש הישיבה הרב שילת
* מפגש תורה ומדע – פאנל בהנחיית הרב אלישע אבינר, בהשתתפות: ראש הישיבה הרב יצחק שילת, הרב שבתי רפפורט ופרופסור עלי מרצבך.

יום העיון השלישי התקיים בחודש ניסן ועסק בענייני הפסח.

ערב זכרון במלאת שנה לפטירתו של מו"ר ראש הישיבה הרב נחום אליעזר רבינוביץ זצ"ל התקיים על פי הנחיות התו הירוק, ובהתאם לכך הערב היה פתוח למספר משתתפים מוגבל על פי רישום מראש ושודר בשידור חי במדיות הדיגיטליות. הערב כלל: דברי זכרון של ראשי הישיבה, שיעורים של תלמידי הרב ובני משפחתו וכן שיעור בעניין תפיסת האמונה והחיים במשנת הרמב"ם והרב רבינוביץ מפי הרב אליעזר מלמד - ראש ישיבת הר ברכה ורב היישוב.

**ספרי הרב**

הישיבה פועלת בהתמדה, באמצעות מכון מעליות, להמשך הפצת משנתו הכתובה של הרב זצ"ל ולהגברת החשיפה לה בחוגים רחבים.

בשנה החולפת הוצאנו לאור מהדורה חדשה של **מסילות בלבבם** (מהדורת משפחת פרומוביץ) בשיתוף עם ידיעות ספרים. כמו כן הודפסו מחדש מספר כרכים מחיבורו הגדול של הרב – **יד פשוטה** על הרמב"ם.

בשנה הקרובה אנחנו מקווים להוציא לאור את הספר מסילות בלבבם מתורגם לאנגלית – בשיתוף עם הוצאת קורן. וזאת נוסף על עבודתו החשובה של הרב אליעזר רייף (מחזור י"ג) על ספר חדש מתוך תורתו של הרב בכתב ובעל פה – דרשות על פרשות השבוע ועל מועדי השנה.

***סדרת תקראו אותם – על המועדים***

בשנת הארבעים לייסוד הישיבה הוצאנו לאור ספר ייחודי על מועדי השנה – תקראו אותם. הספר נועד לסייע בידי הקוראים להתבונן במשמעותם של מועדי השנה ולקחת מן התכונות וההארות המיוחדות לאותו הזמן ולמשוך אותן על מעשינו וחיינו.

השנה התחדשנו, וכשלב ראשון בבניין אתר האינטרנט החדש של הישיבה והבנת כלי השעה המעודכנים, התחלנו להכין ולשדר סדרות שיעורים מיוחדות למועדי השנה סמוך למועדים על מנת לאפשר לכל אחד להתכונן – במדיות הדיגיטליות השונות – מפי רבני הישיבה ובוגריה. בעזרת ה' אנחנו מקווים שנזכה להתמיד ולחבר את הציבור לפס הקול הייחודי של בית מדרשנו.

אז מה היה לנו השנה ?

* **סוכות – אורי וישעי:** תכנית שיעורים מיוחדת (בזום) בחול המועד סוכות ואירוע הקבלת פני רבו.
* **חנוכה – נר איש וביתו:** בכל ערב מימי החנוכה היינו אתכם על המסך זמן קצר לאחר הדלקת נרות.נשלחושיעורים מפי רבני הישיבה והבוגרים לכל הגילאים: ילדים, נוער, מבוגרים והורים**.**
* **פורים – אורה ושמחה :** סדרת שיעוריםבענייני המגיל**ה,** הלכות קורונה וחינוך ילדים בפורים.
* **פסח – והגדת לבנך :** ערב לימוד והכנה מקוון לליל הסדר, אירוע הקבלת פני רבו ברגל, סדרת שיעורים קצרים עם רבני הישיבה בענייני חינוך הבנים, וסדרת שיעורים בענייני חירות.

**אורי וישעי 5**

לקראת חגי תשרי הבאים עלינו לטובה – אנו נתמקד השנה בתפילות ראש השנה...

***היערכות לשנת השמיטה תשפ"ב***

ככל עם ישראל גם אנחנו בישיבה נערכים לשנת השמיטה – במישורים התוכניים והגשמיים. **סדרת שיעורים מיוחדת הנוגעת בכלל ענייני השמיטה** מפי ראש הכולל הרב אלישע אבינר - תעלה לאוויר מיד אחרי החגים. הרב ילמד את העקרונות ההלכתיים של השמיטה והשלכות הלכה למעשה. גם בתחומים הגשמיים אנו משלימים היערכות: מטבח – סגירות מול אוצר הארץ, ועבודות גינון עומק נרחבות (גיזום עצים וכד').

**הנחיות לשימוש בירקות ופירות שיש להם קדושת שביעית**

**הרב אלישע אבינר**

פירות וירקות שמסומנים בתווית של "אוצר בית דין" - יש בהם קדושת שביעית, ויש לנהוג בהם כדלקמן. ככלל, אסור להשחית פירות וירקות שיש להם קדושת שביעית. מותר להכין אותם רק בדרך המקובלת.

1. **בישול.** מותר לבשל, לצלות לקלות וכדו' פירות וירקות שיש בהם קדושת שביעית אם זוהי דרך הכנתם המקובלת.
2. **סחיטה וריסוק.** מותר לסחוט פירות אם מקובל לעשות מהם מיץ. אם מייצרים מיץ ממין זה בתעשייה - מותר לעשות כן גם בבית. לכן מותר לסחוט הדרים, ענבים, תפוחי עץ, גזר.
3. מותר לרסק ולמעוך פירות וירקות אם זוהי דרך הכנתם.

פירות וירקות שמקובל לרסק לצורך תינוק - מותר לרסק אותם בשבילו גם אם לא מקובל לרסק אותם לצורך גדולים (כגון: בננה או תפוח).

1. **איבוד.** אסור להשחית ולקלקל פירות וירקות הקדושים בקדושת שביעית.
2. מותר לתת לתינוק פירות הקדושים בקדושת שביעית, גם אם באכילתו הוא מקלקל חלק מהם.
3. מותר לקלף פירות וירקות אף על פי שקליפתם ראויה למאכל.
4. שאריות מזון או קליפות של פירות שראויות למאכל יש לסגור אותן בשקית ולהניחן ב'פח שמיטה' למשך 24 שעות, ולאחר מכן מותר אותן לזרוק לפח האשפה.
5. שאריות נוזלים - יש להניחן לילה, ולאחר מכן מותר לזרוק בפח האשפה.
6. מן הראוי שלא לערב שאריות של נוזלים עם שאריות מוצק (= פירות).
7. מותר לשטוף שארית מועטה של מזון הדבוקה בדפנות הסיר והצלחות.
8. מותר לערב מאכל שיש בו קדושת שביעית עם מאכל אחר שאין בו קדושת שביעית, אבל יש לנהוג קדושת שביעית בתערובת.

***ימי לימוד לנוער***

זו השנה ה-20 שבה מתקיים **תלמוד תורה לילדי מעלה אדומים** אחר הצהריים. השנה בגלל הקורונה היה אתגר גדול מאוד לשמר את הלימוד של הילדים (עד הקיץ לא יכולנו לקיים הלימוד בישיבה לפי הנחיות משרדי החינוך והבריאות), והוא התקיים בזום ובשטחים פתוחים לסירוגין. ברוך ה' החל מזמן קיץ הילדים מכל רחבי מעלה אדומים חזרו, אחרי יום לימודים ארוך, אל כיתות במתחם הישיבה, ולומדים עם המלמדים (אברכים מהישיבה) משניות וחומש עם רש"י, ובהפסקה - כמובן - משחקים כדורגל...

השנה קיימנו, זו השנה השישית, את המיזם המיוחד של **ימי לימוד לנוער** בשבוע הראשון של חודש אב. שמחנו מאוד לחזור לימים אלו לאחר שנת הפסקה מאונס בעקבות הקורונה. בימי הלימוד השתתפו כ-40 בני נוער מכל רחבי הארץ בהתאם למגבלות הקורונה. החבר'ה חוו שבוע לימודים אינטנסיבי שכלל חברותות עם תלמידי הישיבה, שיעורים וחבורות, בהם למדו המשתתפים עם תלמידי הישיבה גמרא, תנ"ך ואמונה.

ימי הלימוד הוקדשו לעילוי נשמת בוגרנו האהוב דני גונן הי"ד.

***עדכוני יחד בתנופה***

לבני הישיבה, בוגרים, ידידי הישיבה ותומכיה היקרים שלום וברכה.

בהמשך לעדכונים על העשייה והיצירה השוטפת בבית המדרש בכל המישורים השונים, חשוב לנו מאוד להשלים חוב קודם ולעדכן ולשתף אתכם על ההשלכות המעשיות של מבצע יחד בתנופה. ראשית, ברצוני לחזור ולהודות לכל אחד באופן אישי על ההיענות וההירתמות המדהימה לשותפות עם הישיבה. ברוך ה' שזכינו והמבצע התקיים לפני מגפת הקורונה העולמית. עם השלמת המבצע הנהלת הישיבה גיבשה תכנית מפורטת להגשמת מטרות המבצע, הן בתחומים התורניים - חינוכיים והן בתחומי הבינוי והתשתיות. התוכנית כללה: תמיכה בכולל הדיינות (תכנית לימודים סדורה ושיטתית של כשמונה שנים), תמיכה בתכנית 'תורת המדינה' (מסלול תלת-שנתי לבוגרי הסדר), תמיכה ומימון בתכניות שונות להעצמת בית המדרש, סיוע למכון מֵעֲליות. יעדים מרכזיים נוספים שהצבנו לעצמנו בתחום החינוכי היו שדרוג מערכת המידע של הישיבה ובניית אתר אינטרנט מתקדם. בתחומי המבנים והתשתיות : שיפוץ יסודי של בניין בית המדרש הישן והתאמתו לצרכים המתפתחים של הישיבה בהווה ובעתיד. הגדרנו צרכים בסיסיים של שדרוגי תשתיות ובינוי לרווחת התלמידים.

בתוכניות העבודה נתנו תיעדוף, כיאה למטרות הישיבה, לתכניות בתחומים התורניים – חינוכיים והתחלנו לעבוד.

מגפת הקורונה אילצה אותנו להוריד הילוך באופן משמעותי ולחשב מסלול מחדש. נדרשנו להשקיע מאמצים עצומים (לא על דרך ההגזמה – אלא באופן ממשי יום יומי פשוטו כמשמעו) ומשאבים תקציביים גדולים – על מנת לאפשר לקול התורה מבית המדרש להישמע בלא הפסקה ובעוצמה. ברוך ה' היתה לנו סייעתא דשמיא גדולה מאוד, ובית המדרש פעל ברצף משך כל שנה מאתגרת זו. אנחנו עוד צריכים להתאושש תקציבית משנה זו.

למרות כל האתגרים והמגבלות השתדלנו להמשיך ולהתקדם ביעדים שהצבנו לעצמנו. להלן עדכון:

**תוכניות המשך גבוהות** – מבוצע

**כולל דיינות**

לראשונה מאז נוסדה הישיבה לפני למעלה מארבעים שנה, נפתח בישיבה כולל דיינות בראשות הרב אריה כץ. לומדים בו כמניין ממיטב תלמידי החכמים שבישיבתנו. אורכה של התכנית כשמונה שנים, תכנית הלימודים סדורה ושיטתית, והיא כוללת היקף ידע נרחב, שיעורי העמקה ופיתוח מעשי של המשתתפים. כל אלה מבטיחים לימוד ברמה גבוהה ביותר, שיצמיח בע"ה גדולי תורה ותלמידי חכמים מובהקים מתוך השקפת העולם התורנית המעוצבת בישיבתנו, שיתנו את פירותיהם בבתי הדין בישראל בעתיד. בסוף זמן חורף ניגשו חברי הכולל למבחן הדיינות הראשון שלהם. החזקת הכולל דורשת תקציבים מרובים מאוד.

**כולל תורת המדינה**

אחת ממשימותיה העליונות של הישיבה היא העמדת תלמידי חכמים אשר ישתלבו בכל מערכות החיים במדינה ויכוונו את נתיבותיהם לאורה של תורה. לשם חיזוק מגמה זו הוקם מסלול תלת-שנתי ללימודים מתקדמים לבוגרי ההסדר בשם "תורת המדינה"; בראשות הרב עוז בלומן.

החזקת הכולל וההכוונה המקצועית הייעודית שלו דורשת תקציבים המשרתים את הלמידה הייחודית.

**העצמת בית מדרש** – מבוצע

בנוסף לתכניות ההמשך הגבוהות של הישיבה, שיש להן השפעה גדולה על כלל הישיבה, אנו רואים חשיבות גדולה בהעצמה הפרטנית של התלמידים. השינויים שחלים בדורנו מחייבים קשר אישי ותשומת לב אישית לכל תלמיד בישיבה. כישיבה הרואה את עצמה בחוד החנית של החינוך התורני, אנו נדרשים להתאים את עצמנו לצרכי הדור ולהרחיב את הצוות החינוכי. שינוי זה מאפשר לנו ללמד בקבוצות קטנות ולקדם תלמידים באופן פרטני כך שיזכו לגדול בתורה. הצוות החינוכי של הישיבה הורחב והוסדר בהתאם לצרכים אלו.

**מערכת מידע ישיבתית** - מבוצע

אנו נמצאים בשלב מתקדם של הטמעת מערכת מידע CRM חדשה של הישיבה. המערכת אמורה לתת מענה משמעותי לניהול ענייני הפנים המנהליים ולניהול קשרי החוץ של הישיבה. אנו תקווה שהמערכת החדשה תתרום באופן משמעותי גם לשיפור הקשר עם הבוגרים.

**אתר אינטרנט חדש** – בעבודה

הישיבה מעוניינת שקולה יישמע, ויהיה קול מוביל בחברה הדתית, וממילא גם בחברה הכללית, וזאת בין השאר באמצעות שדרוג משמעותי של אתר האינטרנט והתאמתו לשימושים הטכנולוגיים המודרניים, כך שיפיץ את תורתה של הישיבה ואת מומחיות רבניה – כל אחד בתחומו המיוחד, התורני, הספרותי והחינוכי – בקהילות רבות ולמאות אלפי מבקשי תורה.

ערכנו סקר בקרב הבוגרים שהתייחס להרגלי הכניסה לאתר ולציפיותיהם, השלמנו תהליך ארוך של אפיון מקצועי של האתר. האתר החדש יהיה מורכב משלושה אתרים: אתר בית מדרש, אתר לבוגרים ולציבור הרחב ואתר לזכרו של ראש הישיבה מו"ר הרב רבינוביץ זצ"ל. כרגע אנו נמצאים בתהליך של בניית תכניות העבודה, בניית צוות האתר והכנת סדרות ייעודיות.

**בינוי ושדרוג תשתיות** – מבוצע

* שדרגנו את תשתיות החשמל של הישיבה תוך התאמה לתקנים הנדרשים היום.
* שדרגנו את תשתיות האינטרנט בכל המתחם הישיבתי וחיבור למערכתMetro - סיבים אופטיים.
* בנינו מחדש את השבילים לפנימיות - ריצוף הולנדי. השבילים שנסללו בזמנו בעת הקמת הפנימיות הפכו למפגע בטיחותי בעקבות עליית שורשי עצים, סדקים וכד'.
* שיפוץ עומק לפנימיה א – צביעה מקצועית, עבודות מקיפות בתחומי האינסטלציה והחשמל, עבודות נגרות והחלפת כל דלתות הארונות בחדרי הפנימיה, בניית מעקה חדש בפנימיה (במקום הרשת...), ועוד.

**מבנה בית מדרש הישן** – תחילת עבודה

בעזרת ה' אנו נתחיל בעבודה על פרוייקט בית מדרש הישן בתחילת זמן חורף תשפ"ב. התהליכים בפרוייקט כזה הם מאוד ארוכים. להערכתנו יארכו כחמש שנים. תהליכי התכנון והבינוי כוללים: עבודת צוות היגוי – גיוס צוות מקצועי – תכנון אדריכלי ותכניות בינוי הנדסיות – קבלת היתרי בניה (שלב מורכב וארוך במדינת ישראל) – מכרזי קבלנים – ביצוע.

ברצוני לחזור ולהודות מקרב לב על השותפות המדהימה שלכם עם הישיבה - המאפשרת לנו מצד אחד להמשיך ולקיים בשגרת היום יום את קול התורה בבית המדרש, ומצד שני לחלום, לשאוף ולהצמיח את בית המדרש למען עם ישראל.

תבורכו מן השמים בכל מילי דמיטב

שנה טובה ובשורות טובות

טל כהן, מנהל הישיבה

***ספרים חדשים מבית הישיבה***

**רמב"ם מדוייק – ראש הישיבה יצחק שילת שליט"א**

עם צאת הכרך של **ספר זמנים** בשעה טובה ומוצלחת, הושלמה הסדרה **רמב"ם מדויק** – המהדורה התורנית-מדעית של משנה תורה לרמב"ם, פרי מחקר רב שנים של מו"ר ראש הישיבה הרב יצחק שילת שליט"א. כאשר יוצא ספר חדש זהו תמיד רגע מרגש, וכאשר יוצא ספר חדש שמשלים סדרה של ארבעה עשר כרכים זה מרגש הרבה יותר. בשנה האחרונה סיים ראש הישיבה הרב יצחק שילת מלאכה גדולה של 17 שנה, להוציא את כל ספרי "משנה תורה" של הרמב"ם במהדורה מדויקת על פי כתבי היד המהימנים בעולם. את הכרך הראשון הוציא הרב בשנת תשס"ד, ולאחרונה, בשנה זו, שנת תשפ"א, יצא הכרך האחרון. חג ללומדי התורה.

לפנינו נוסח מדויק של משנה תורה על פי כתבי היד המהימנים ביותר בעולם. מהדורה מפוארת, הכוללת עמוד נוסח מדויק עם הערות מול עמוד מצולם ממהדורות הדפוס. נוספו לספר, במקומות המתאימים, תשובותיו של הרמב"ם המתייחסות למשנה תורה. התשובות שנכתבו בערבית תורגמו מחדש.

הלומד במהדורת **רמב"ם מדויק** של הרב שילת יכול לצאת מנקודת הנחה שהוא לומד בנוסח הקרוב ככל האפשר לנוסח הסופי של החיבור כפי שיצא מתחת ידו של הרמב"ם, ולא פחות חשוב הוא מקבל מידע מדויק על מקור הגירסה שלמד, ועל המצוי בכתבי יד מהימנים אחרים.

כדי להקל על השימוש במהדורת מופת זו הוציא הרב שילת ממש לאחרונה מהדורה שנייה בשני כרכים הכוללת את הנוסח המדויק ואת הערות הנוסח ואף "נוספו תיקונים, דיוקים ושיפורים רבים" כעדות הרב בפתח דבר למהדורתו החדשה.

**ביאור התורה של רלב"ג – פרקי מבוא**

ביאורו לתורה של ר' לוי בן גרשום, מגדולי הראשונים, הינו חיבור מיוחד במינו המשקף את רב גוניותו של המחבר. אחת המטרות העיקריות שהציב המחבר לעצמו היא לעגן את דיני התורה שבעל פה בתוך התורה שבכתב. במשך שנים רבות שקדו המהדירים על הכנת מהדורה מדעית מדויקת על פי כתבי יד, עם שינויי נוסחאות, ציוני מקורות וביאורים מקיפים (בהוצאה מפוארת עם גוף החומש ופירוש רש"י בשבעה כרכים), ועם השלמתה ניגש צמד המהדירים – הרב ברוך ברנר (מחזור ה) והרב כרמיאל כהן (מחזור יא) – להכנתו של כרך מבוא, המבוסס על עבודות הדוקטורט של שניהם.

בכרך **פרקי מבוא** – אשר זכה לכותרת המשנה: **מקרא, פרשנות ותלמוד** – נידונים אישיותו של הרלב"ג, תפוצת ביאורו לתורה, מבנה הביאור ומחקר כתבי היד של הביאור, כמו גם שיטתו של הרלב"ג ללימוד הלכתי על דרך הפשט והכללים שהוא ניסח להיסקים הלכתיים, השפעתו של הרמב"ם עליו, שיטתו במניין המצוות ועוד.

מכון מעליות עובד בשנתיים האחרונות על הפקת **מהדורה** **חדשה** של ביאור הרלב"ג לתורה, מהדורה על שם ר' ברוך ורות פולק ז"ל שתכלול מהדורה חדשה של ספר בראשית וכן כרך מפתחות עניינים ומקורות.

לרגל השנה החדשה והמחזור החדש של הקריאה בתורה, הסדרה של ביאור הרלב"ג כולה (שמונה כרכים) תימכר עד אחרי החגים באתר הישיבה במבצע מיוחד.

**ילמד ענוים דרכו – 6 כרכים**

התוכנית ללימודי אמונה הנלמדת בישיבה מזה שבע שנים יוצאת החוצה.

התוכנית שיזם, הכין ומלווה הרב רן כלילי (מחזור יט) ללימוד יומי באמונה (כחצי שעה ביום), מותאמת לימי הלימוד בישיבות במחזור של שלוש שנים וחצי, בלימוד שיטתי, מקיף ועיוני.

תכנית הלימוד – מלווה בטבלאות לימוד יומיות המחולקות לתאריכים לפי שנים – כונסה לסדרת הספרים ילמד ענוים דרכו, שבה מובאים כל החיבורים הנלמדים כשהם מונגשים ללומדים, על ידי חלוקת הלימוד לנושאים, ובתוספת כותרות משנה לפסקאות, ביאורי מילים קשות והסברים קצרים בתוך הדף. הלימוד מחולק לפי ימים, ובסוף כל יום לימוד מובאות שאלות מנחות, כדי שהלומדים ישימו לב לנקודות חשובות העולות מהנלמד. בנוסף, קיימות הערות בתחתית הדף להרחבה ולהעמקה ממקורות נוספים של גדולי הדורות.

הספרים הנלמדים בתכנית וכלולים בכרכי הסדרה: ● ספר הכוזרי ● הקדמות הרמב"ם למשנה ● אגרות הרמב"ם העוסקות בענייני האמונה (פירוט בראש כרך א) ● הלכות ביד החזקה העוסקות בענייני האמונה (פירוט בראש כרך א) ● כתבי המהר"ל: נתיב התשובה, דרוש לשבת תשובה, ספר תפארת ישראל, ספר נר מצווה (פירוט הפרקים בראש כרך ג) ● כתבי הרמב"ן ● ספר דרך ה' לרמח"ל ● פירוש הרמב"ן על התורה – הפירושים בכל פרשה העוסקים בענייני האמונה (פירוט בתחילת כרך ו)

**משנאות על מסכתות תענית ושביעית**

"משנאות" הוא פרויקט בן שש שנים, שנולד ונרקם בין כותלי בית מדרשנו במעלה אדומים. מטרתנו היא הנגשת המשנה לדור הצעיר, בלימוד מתוך הבנה, בהירות וחוויה. משניות מאוירות עם ביאור פשוט (לצד פירוש ר"ע ברטנורה מנוקד, למעיינים, ונוסח המשנה באדיבות משנה סדורה). עד כה יצאו לאור שמונה מסכתות ועוד היד נטויה, והמסכת הבאה היא מסכת שבת.

כל איש חינוך וכל הורה נפגש עם התמודדויות הדור בכלל ובלימוד התורה בפרט, והניסיון והתגובות הרבות מוכיחים שהשילוב המיוחד של איורים מאירים הקרובים לנפש הלומד לצד ביאור פשוט, מדרבנים את הילד ומעוררים את הרצון ללמוד עוד ועוד.

עד כה יצאו לאור:

ברכות, שביעית, ראש השנה, יומא, סוכה, מגילה, פסחים, תענית.

**כריכה אחורית פנימית**